**ЕТИЧЕН КОДЕКС НА ОБЩИНСКИТЕ СЪВЕТНИЦИ ОТ ОБЩИНСКИ СЪВЕТ – ЕЛХОВО**

**ГЛАВА ПЪРВА**

**ОБЩИ ПОЛОЖЕНИЯ**

**Предмет**

**Чл. 1.** (1) Кодексът съдържа основни етични и морални норми и конкретизира стандартите на поведение на общинските съветници от Общински съвет – Елхово.

**Обхват на действие**

**Чл. 2.** (1) Етичният кодекс се спазва от всички общинските съветници при или по повод осъществяване на функциите им на представители на интересите на гражданите на община Елхово.

**ГЛАВА ВТОРА**

**ПРИНЦИПИ НА ПОВЕДЕНИЕ НА ОБЩИНСКИТЕ СЪВЕТНИЦИ**

Общинският съветник работи за утвърждаване на законността, в защита на общочовешките ценности, националните и местните традиции, интересите на обществото и правата на човека.

Със своята дейност общинският съветник допринася за утвърждаване авторитета и общественото признание на местната власт, като изпълнява задълженията си по съвест и вътрешно убеждение, чрез добросъвестно, отговорно, безпристрастно, обективно и справедливо отношение основано на българското законодателство.

Общинският съветник се отнася етично към лицата ангажирани в органите на местната власт като с действията си не предизвиква намеса в личния живот на гражданите и не уврежда интересите на лица или тяхната репутация. Не използва служебното си положение за неморално въздействие върху гражданите.

При изпълнение на своите задължения общинският съветник проявява непримиримост към всяко действие, което представлява акт на корупция и възпрепятства по всякакъв начин подобни актове.

Общинският съветник спазва пристойното поведение в личните си и обществени изяви, като съзнава че олицетворява институцията на местното самоуправление и всяко негово действие се отразява на авторитета на колективния орган. Съблюдава съобразно общоприетите етични принципи, при нарушаване правилата на този кодекс от друг общински съветник.

**Върховенство на закона и обществения интерес**

**Чл. 3.** (1) При осъществяване на своите функции общинският съветник се ръководи от Конституцията, международните актове, ратифицирани по конституционен ред, обнародвани и влезли в сила за Република България, както и в съответствие със законите на страната, като защитава интересите на цялото население от община Елхово по съвест и вътрешно убеждение.

(2) При изпълнение на своите отговорности общинският съветник служи на обществения интерес, като с поведението и отношението си е длъжен да изгражда доверие между местната власт и гражданите.

**Безпристрастност**

**Чл. 4.** (1) Общинският съветник не може да има специално отношение или да отдава предимство на което и да било физическо или юридическо лице, различно от това, което дължи на всяко друго.

(2) Общинският съветник при изпълнение на задълженията си е длъжен да избягва всякакви действия, повлияни от личните му политически възгледи. Поведението му трябва да не се основава на политически пристрастия, а да се ръководи от интересите на цялото общество, без оглед на политическите убеждения и вота на гражданите.

**Публичност**

**Чл. 5.** (1) Общинският съветник е длъжен при поддържане на връзката с избирателите си да насърчава открития обмен на идеи.

(2) Общинският съветник е длъжен да отговаря на всяко запитване от обществеността относно изпълнението на функциите му.

(3) Общинският съветник е длъжен да не разкрива информация, получена при изпълнение на задълженията му, която съставлява държавна или служебна тайна, както и да не разгласява сведения, отнасящи се до личния живот и доброто име на гражданите.

**Обществен дълг и личен интерес**

**Чл. 6.** (1) Общинският съветник не трябва да използва правата на своя пост в полза на интереса на физически или юридически лица, с цел извличане на пряка или косвена лична облага от това.

(2) Общинският съветник трябва да използва служебното си положение само в полза на гражданите на Община Елхово.

(3) Общинският съветник не трябва да предприема по време на мандата си действия, с които да уреди своето бъдещо професионално присъствие в институции или организации, над които е осъществявал контрол, докато е заемал изборна длъжност.

(4) Общинският съветник не може да заема щатна или не щатна длъжност в общинската администрация, която е несъвместима с изпълнение на служебните му задължения или може да накърни самостоятелната му преценка при участието му в решаване на въпроси от интерес за общината.

(5) Общинският съветник няма право да използва положението си за получаване на специални привилегии, освобождаване от задължения, лични придобивки или избягване на последствията от свои или на другиго неправомерни действия.

(6) Общинският съветник няма право да извършва лични услуги, които са несъвместими с безпристрастното изпълнение на неговите задължения или биха навредили на обществените интереси.

(7) Общинският съветник няма право да приема подарък или каквато и да е друга имотна облага, която не му се следва, за да извърши или да не извърши действие в качеството си на такъв или поради което е извършил или не е извършил такова действие.

(8) Общинският съветник няма право да използва положението си и правото си на достъп до информация, за да урежда своите или на политическата група, която представлява, отношения спрямо други общински съветници.

**Компетентност**

**Чл. 7.** (1) Общинският съветник е длъжен да отстоява своята позиция, позовавайки се на действащото законодателство и факти, подкрепящи становището му. Посланието трябва да бъде сбито, ясно и мотивирано с точни аргументи.

(2) Общинският съветник е длъжен да защитава логично и последователно своето предложение, независимо от аудиторията, пред която излага позицията си.

**Поведение на съветниците в зала**

**Чл. 8.** (1) Общинските съветници са длъжни да заемат определените от Председателя на Общински съвет Елхово места в залата

(2) Съветниците нямат право да прекъсват изказващия се оратор, да вземат думата, без да е дадена от председателя, да отправят лични нападки, оскърбителни думи или заплахи, да разгласяват данни, отнясящи се до личния живот и увреждащи доброто име на гражданите, да имат непристойно поведение и да нарушават тишината и реда в залата.

(2) Съветниците нямат право да прекъсват изказващия се оратор, да вземат думата, без да е дадена от председателя, да отправят лични нападки, оскърбителни думи или заплахи, да разгласяват данни, отнясящи се до личния живот и увреждащи доброто име на гражданите, да имат непристойно поведение, да повишава тон и да нарушават тишината и реда в залата.

(3) Общинският съветник няма право съзнателно и преднамерено да нарушава и/или подтиква и принуждава когото и да е било към нарушаване на настоящия Етичен кодекс.

(4) Общинските съветници при изказванията си и при обръщане към присъстващите в залата да използват учтива форма.

**ГЛАВА ТРЕТА**

**КОНТРОЛ**

**Сигнали**

**Чл. 9.** (1) Граждани, на които е станало известно наличието на нарушение на етични правила по този кодекс, по отношение на общински съветник могат да подават подписани сигнали и жалби за нарушение на същия в писмена форма. Комисията не разглежда анонимни сигнали.

**Контрол**

**Чл. 10.** (1) Контролът за спазване на нормите на настоящия Етичен кодекс се осъществява от Постоянната комисия по законност, обществен ред и установяване на конфликт на интереси на Общински съвет – Елхово.

(2) Комисията проучва и проверява всички сигнали и жалби за нарушения на този Етичен кодекс, които отговарят на изискванията, посочени в чл. 9, ал. 1 в срок не по-късно от 14 дни след тяхното постъпване. Комисията следва да започне проучване на твърденията, които се съдържат в тях и да излезе със становище не по-късно от 30 дни от получаването им. Комисията може да възложи на нейни членове да извършат проучване и проверка на фактите със задължение в определен срок да докладват за констатациите пред нея.

(3) В случаите, когато Комисията стигне до заключение, че съдържащите се в сигнала или жалбата оплаквания са неоснователни, прекратява веднага проверката, като изготвя мотивирано писмено заключение до подателя им и до общинския съветник, срещу когото са били насочени.

(4) Когато Комисията констатира нарушение на този Кодекс, предоставя възможност на общинския съветник срещу когото са били насочени жалбата или сигнала, да отговори на оплакванията и да се защити в срок до 10 дни от уведомяването, след което подготвя мотивирано писмено заключение. То се предоставя задължително на председателя на Общински съвет – Елхово.

(5) В случаите когато Комисията установи, че е налице нарушение на Етичния кодекс, предлага с мотивирано решение на Общинския съвет, да наложи на извършителя санкция от изброените в чл. 11.

(6) Решението за налагане на санкция се приема от Общинския съвет, след предоставяне на убедителни доказателства, че е налице нарушение на етични принципи и стандарти за поведение според този Кодекс.

(7) Решението за налагане на наказание се взема на заседание на Общинския съвет с мнозинство повече от половината от всички общински съветници при тайно гласуване.

(8) Ако Комисията прецени, че произнасянето по жалбата е извън нейните правомощия или че извършеното осъществява състава на престъпление или административно нарушение, предлага на Общинския съвет да бъде прекратена проверката и да се изпратят всички материали до съответния компетентен орган.

**Санкции**

**Чл. 11.** (1) При нарушение на Етичния кодекс, по предложение на Постоянната комисия по законност, обществен ред и установяване на конфликт на интереси на Общински съвет – Елхово, Общинския съвет налага на общинските съветници следните санкции:

т.1 Порицание, което председателя на комисията обявява в началото на следващото заседание.

**ГЛАВА ЧЕТВЪРТА**

**ОТНОШЕНИЯ С ОБЩИНСКА АДМИНИСТРАЦИЯ**

**Чл. 12.** (1) Общинските съветници следва да работят за най-добро сътрудничество с общинска администрация и държавните служители и да се въздържат от оказване на натиск или използване на влияние което би нарушило техните функции.

**ГЛАВА ПЕТА**

**ОТНОШЕНИЯ С МЕДИИТЕ**

**Чл. 13.** (1) Общинските съветници следва да се отзовават надлежно, открито и изчерпателно на всички запитвания от медиите във връзка с изпълнението на своите функции и не им предоставят конфеденциална информация.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§1. Настоящият Етичен кодекс влиза в сила след публикуването му в средствата за масово осведомяване и отменя Етичен кодекс на общинските съветници от Общински съвет – Елхово, приет с Решение № 111/10/3 на Общински съвет Елхово, взето на заседание, проведено на 22.05.2008г.

§2. Настоящият кодекс се приема с Решение № 109/12/5/ от заседание на Общински съвет- Елхово, Протокол № 12 от 28.07.2016 г.

ПРЕДСЕДАТЕЛ НА ОбС-ЕЛХОВО

**/Николай Тончев/**